[image: ]					     

 РЕПУБЛИКА БЪЛГАРИЯ
       ОКРЪЖЕН СЪД – гр.Плевен



ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 12.10. - 16.10.2026 г.


12 ОКТОМВРИ 2026 г.

Наказателно дело от общ характер №588/2026 година – 10:30 часа

На 12.10.2026 година, ще се проведе съдебно заседание по наказателно дело №588/2026 година, образувано на основание обвинителен акт на Окръжна прокуратура Плевен, срещу А.Д.А., роден 1973 година, обвинен в това, че
На 1 октомври 2018 година, на пътя между с.Згалево и с.Гривица, при управление на МПС с несъобразена с пътната обстановка скорост, загубил напречна устойчивост на автомобила, който управлявал и навлязъл в насрещната пътна лента. Там се намирали хора, извън лек автомобил, които малко преди това претърпели ПТП без пострадали, както и други, спрели да помогнат при първото ПТП. В резултат последвал удар между автомобила управляван от обвиняемия и част от хората, като трима са получили средни телесни повреди, а един е починал.
[bookmark: _GoBack]Обвинителният акт е постъпил в Окръжен съд – Плевен на 12 август 2026 г., образувано е дело и е насрочено за разпоредително съдебно заседание.

13 ОКТОМВРИ 2026 г.

Наказателно дело от общ характер №458/2026 година – 10:00 часа

За две дати - 13 октомври 2026 г. от 10 часа и 15 октомври 2026 г. от 13:30 часа, са насрочени съдебни заседания по наказателно дело №458/2026 година, образувано на основание обвинителен акт, с който е повдигнато обвинение на С.И.Г., роден 1971 година, от село В., обл. Велико Търново, за това, че в град Кнежа, опитал умишлено да умъртви с нож другиму, като му причинил разстройство на здравето временно опасно за живота.
Подсъдимият и пострадалият, заедно с други лица, се събрали в апартамент обитаван от едното от лицата. Всички били употребили алкохол. Вследствие възникнал спор между двамата, С.И.Г. причинил осем прободно-прорезни рани на пострадалия. Пострадалото лице било откарано в болница, където му била направена операция за спасяване на живота. Подсъдимото лице е осъждано.
В насрочените две съдебни заседания е предвидено да бъдат разпитвани свидетели и вещите лица изготвили заключения по различни назначени съдебни експертизи. 

